Avainsanat

Tiivistelmä



Avainsanat

1. Maatalous — Eläinten terveyttä koskevan jäsenvaltioiden lainsäädännön lähentäminen — Yhteisön osallistuminen jäsenvaltioiden toteuttamien eläinlääkintäalan toimenpiteiden rahoitukseen — Kiireelliset toimenpiteet tiettyjen eläintautien ilmenemisen vuoksi — Komission valvontavallan laajuus — Toteutettujen toimenpiteiden riittämättömyyden takia tehtävä rahoituskorjaus — Asianomainen jäsenvaltio kiistää toteutettujen toimenpiteiden riittämättömyyden — Todistustaakka — (Neuvoston päätös 90/424/ETY)

2. Maatalous — Eläinten terveyttä koskevan jäsenvaltioiden lainsäädännön lähentäminen — Yhteisön osallistuminen jäsenvaltioiden toteuttamien eläinlääkintäalan toimenpiteiden rahoitukseen — Kiireelliset toimenpiteet tiettyjen eläintautien ilmenemisen vuoksi — Yhteisön rahoitusosuuteen tehtävien korjausten rajat — Taloudellinen tuki klassisen sikaruton hävittämiseksi Alankomaista — Lineaarinen vähennys — Suhteellisuusperiaatetta ei ole loukattu — (Neuvoston päätös 90/424/ETY; komission päätökset 2000/362/EY ja 2001/739/EY)

Tiivistelmä

1. Tietyistä eläinlääkintäalan kustannuksista tehdyn päätöksen 90/424/ETY soveltamisen yhteydessä jäsenvaltioilla on tietty harkintavalta epidemian torjumiseksi toteutettavien toimenpiteiden valinnan ja niiden toteuttamistavan osalta, eikä komissio voi tältä osin korvata kyseessä olevan jäsenvaltion arviointia omallaan. Sitä vastoin, jos komissio on ─ tämän harkintavallan huomioon ottaen ─ osoittanut, että jäsenvaltio on torjunut tautia riittämättömästi ja että rahoituskorjauksen tekeminen on tarpeen, kyseisen jäsenvaltion on näytettävä toteen, että komissio on tehnyt ilmeisen arviointivirheen.

ks. 20 kohta

2. Mikään korjaus, joka on tehty tietyistä eläinlääkintäalan kustannuksista tehdyn päätöksen 90/424/ETY mukaiseen yhteisön rahoitusosuuteen klassisen sikaruton torjunnan yhteydessä, ei saa ylittää niitä lisäkustannuksia, jotka kyseessä olevan jäsenvaltion toteuttamien toimenpiteiden puutteet ovat aiheuttaneet yhteisön talousarvion vahingoksi ja joista tämän valtion on otettava vastuu. Sitä vastoin koska komissiolla on velvollisuus olla käyttämättä perusteettomasti yhteisön varoja, sen on tällaisen korjauksen tehdessään huolehdittava siitä, ettei se tee yhteisön rahoitusosuuteen vähennystä, joka on liian pieni verrattuna todettuihin puutteisiin. Kun otetaan huomioon, että puutteiden toteaminen perustuu usein tosiseikkoja koskeviin arviointeihin ja edustavien otosten perusteella tehtyihin ekstrapolointeihin, komissiolla on katsottava olevan huomattava harkintavalta, kun se määrittelee rahoituskorjauksen määrän. Kyseisen harkintavallan käyttäminen edellyttää kuitenkin aina suhteellisuusperiaatteen noudattamista.

Mitä tulee erityisesti yhteisön tuen kokonaismäärästä klassisen sikaruton hävittämiseksi Alankomaista vuonna 1998 tehtyyn päätökseen 2001/739/EY, ei voida väittää, että komissio olisi toiminut suhteettomasti, kun se on tehnyt lineaarisen korjauksen ja vähentänyt näin yhteisön rahoitusosuutta yhteisön taloudellisen tuen kokonaismäärästä klassisen sikaruton hävittämiseksi Alankomaista vuonna 1997 tehdyssä päätöksessä 2000/362/EY vahvistetun kertoimen tapaan 25 prosentilla vuoden 1998 osalta, vaikka on totta, että komission vuoden 1998 osalta toteamat puutteet olivat vähäisempiä kuin ne, jotka liittyivät vuoteen 1997. Kyseessä on nimittäin yksi ja sama epidemia, vaikka komission on talousarvioon liittyvistä syistä pitänyt tehdä kaksi eri päätöstä, joista kumpikin koskee yhteen varainhoitovuoteen liittyviä menoja. Vuoden 1998 kustannukset ovat siten yhteydessä vuoden 1997 kustannuksiin. Näin ollen saman korjauskertoimen valinta näille kahdelle varainhoitovuodelle ei näytä suhteettomalta.

ks. 31─37 ja 39 kohta